Marion Erskine – Oos – Iets om te lees
Marion Erskine – Oos
Die Verre-Ooste is die verste wat jy van SA kan wegkom – dit is wat Louis van Jaarsveld ook agterkom toe hy in Taiwan begin skoolhou. Dit is die vreemdste taal en kultuur denkbaar, en daarby is daar ook nog die meisies wat op ‘n baie eienaardige manier betelneute verkoop, die stinkende tofu, hurktoilette, tifone … Met 23 miljoen mense saamgehok op ‘n eilandjie is Louis so ver moontlik van sy gemaksones, maar ook van die spoke van sy verlede. In die vreemde maak Louis besondere vriende, leer die waarde van lojaliteit ken, en vind uiteindelik die groot liefde van sy lewe. Maar hy besef ook dat van die vreemdste plekke in sy eie hart is, en dat hy nie vir ewig daarvan kan weghardloop nie. In die vreemde leer hy hoe om huis toe te kom. Marion Erskine se debuut is ‘n aangrypende uitbeelding van ‘n Suid-Afrikaner se ervaring in Taiwan. Dit is ook ‘n uitbundige viering van die lewe en sy ingewikkeldhede, die liefde en veral vriendskap.
Ek het die boek bloot toevallig raakgevat op die trollie in die biblioteek en dit tamelik langtand aangepak. Dit lees dan aanvanklik ook nie lekker nie en die Oosterse letters en die blokkies wat sy e-posse aandui, het my aan die begin gepla. Die skryfstyl is vir my ook nie gemaklik nie, maar hou tog nou verband met hoe jongmense praat en het na ‘n rukkie nie meer so gepla nie. Op die ou end kon ek die boek nie neersit nie en moes in een sessie deurdruk einde toe. Daar is baie klein dingetjies om te kritiseer, maar eintlik is dit ‘n aangrypende storie wat vir ons almal lig kan werp op die internasionele bestaan wat baie SA jongmense ook vandag voer, van die keuses, die vreugdes en die vriendskappe wat daardie lewe meebring. Die boek was dus vir my ‘n aangename verrassing en leer my weer eens om nie ‘n boek volgens sy voorblad te beoordeel nie.
Skrywer: Alta Cloete
Bolandse skrywer van van eg-Suid-Afrikaanse lekkerleesstories	Beskou all artikels deur Alta Cloete
Author Alta CloetePosted on November 26, 2010 November 26, 2010 Categories UncategorizedTags Afrikaans, boeke, lees, Marion Erskine, romans
3 gedagtes oor “Marion Erskine – Oos”
November 29, 2010 om 12:42 vm
EK het nie die boek gelees nie, maar ek het voorheen sy blog raakgeloop: http://oosboek.blogspot.com/
November 29, 2010 om 9:20 vm
Ek leer nog kort-kort iets nuut van die internet – het sowaar nog nooit daaraan gedink dat ‘n mens ‘n blog spesifiek oor ‘n boek kan maak nie – uitstekende idee!
Desember 1, 2010 om 9:16 vm
Miskien ‘n goeie idee as jy presies weet hoekom jy ‘n aparte blog vir ‘n spesifieke boek wil hê, maar in die algemeen is dit beter om op een plek te bly, en aan te hou skryf daar, want dan vind jou lesers jou daar mettertyd, en weet hulle waar om jou blog te lees.
As jy ‘n nuwe blog vir elke tweede ding begin, gaan die helfte van jou lesers daardie nuwe blogs seker nie eers opspoor nie.
Laat 'n boodskap na alleman Kanselleer antwoord
Vorige Previous post: Verbeelde werklikheid – Eleanor Baker
Volgende Next post: Chanette Paul – Meetsnoer